สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 25 ก.ค.60
26 ก.ค. 2560

ดัชนีดาวโจนส์ตลาดหุ้นนิวยอร์กปิดพุ่งขึ้น กว่า 100 จุดเมื่อคืนนี้ (25 ก.ค.) ขณะที่ดัชนี S&amp;P500 และ Nasdaq ปิดทำนิวไฮ  เนื่องจากนักลงทุนขานรับผลประกอบการที่แข็งแกร่งของบริษัทจดทะเบียนรายใหญ่ ซึ่งรวมถึง แคทเธอร์พิลลาร์ และแมคโดนัลด์ นอกจากนี้ ตลาดยังได้แรงหนุนจากข้อมูลเศรษฐกิจที่สดใสของสหรัฐ ซึ่งได้แก่ความเชื่อมั่นผู้บริโภคและดัชนีราคาบ้าน
ดัชนีเฉลี่ยอุตสาหกรรมดาวโจนส์ปิดที่ 21,613.43 จุด พุ่งขึ้น 100.26 จุด หรือ +0.47% ดัชนี S&amp;P500 ปิดที่ 2,477.13 จุด เพิ่มขึ้น 7.22 จุด หรือ +0.29% ดัชนี Nasdaq ปิดที่ 6,412.17 จุด เพิ่มขึ้น 1.37 จุด หรือ +0.02%
 
ตลาดหุ้นยุโรปปิดบวก เมื่อคืนนี้ (25 ก.ค.) หลังจาก Ifo ซึ่งเป็นสถาบันวิจัยเศรษฐกิจของเยอรมนี ระบุว่า ดัชนีความเชื่อมั่นภาคธุรกิจของเยอรมนีทำสถิติสูงสุดเป็นประวัติการณ์ในเดือนก.ค. นอกจากนี้ ตลาดยังได้รับปัจจัยหนุนจากข่าวที่ว่า กรีซสามารถระดมทุนได้สูงถึง 3 พันล้านยูโร จากการจำหน่ายพันธบัตรเป็นครั้งแรกในรอบกว่า 3 ปีเมื่อวานนี้
ดัชนี Stoxx Europe 600 ปรับตัวขึ้น 0.4% ปิดที่ 380.77 จุด
ดัชนี DAX ตลาดหุ้นเยอรมันปิดที่ 12,264.31 จุด เพิ่มขึ้น 55.36 จุด หรือ +0.45% ดัชนี CAC-40 ตลาดหุ้นฝรั่งเศสปิดที่ 5,161.08 จุด เพิ่มขึ้น 33.38 จุด หรือ +0.65% และดัชนี FTSE 100 ตลาดหุ้นลอนดอนปิดที่ 7,434.82 จุด เพิ่มขึ้น 57.09 จุด หรือ +0.77%
 
ตลาดหุ้นลอนดอนปิดในแดนบวก เมื่อคืนนี้ (25 ก.ค.) ด้วยแรงหนุนจากหุ้นกลุ่มเหมืองแร่และหุ้นกลุ่มพลังงานที่ปรับตัวขึ้นอย่างแข็งแกร่ง
ดัชนี FTSE 100 เพิ่มขึ้น 57.09 จุด หรือ +0.77% ปิดที่ 7,434.82 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้น กว่า 3% เมื่อคืนนี้ (25 ก.ค.) โดยตลาดยังคงได้ปัจจัยหนุนจากซาอุดิอาระเบียให้คำมั่นว่าจะปรับลดการส่งออกน้ำมัน ขณะที่ไนจีเรียประกาศว่าจะเข้าร่วมในข้อตกลงปรับลดกำลังการผลิตน้ำมัน นอกจากนี้ สัญญาน้ำมันดิบยังดีดตัวขึ้นหลังจากผลสำรวจความเห็นของนักวิเคราะห์ระบุว่า สต็อกน้ำมันดิบของสหรัฐมีแนวโน้มลดลงอีกในสัปดาห์ที่แล้ว
สัญญาน้ำมันดิบ WTI ส่งมอบเดือนก.ย. พุ่งขึ้น 1.55 ดอลลาร์ หรือ 3.3% ปิดที่ 47.89 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ย. เพิ่มขึ้น 1.60 ดอลลาร์ หรือ 3.3% ปิดที่ 50.20 ดอลลาร์/บาร์เรล
 
สัญญาทองคำตลาดนิวยอร์กปิดปรับตัวลง เมื่อคืนนี้ (25 ก.ค.) เนื่องจากนักลงทุนชะลอการซื้อขายก่อนที่การประชุมของธนาคารกลางสหรัฐ (เฟด) จะเสร็จสิ้นในวันนี้ตามเวลาสหรัฐ นอกจากนี้ การแข็งค่าของสกุลเงินดอลลาร์สหรัฐได้ส่งผลให้บรรยากาศการซื้อขายเป็นไปอย่างซบเซา
สัญญาทองคำตลาด COMEX (Commodity Exchange) ส่งมอบเดือนส.ค. ลดลง 2.20 ดอลลาร์ หรือ 0.18% ปิดที่ระดับ 1,252.10 ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 9.9 เซนต์ หรือ 0.6% ปิดที่ 16.542 ดอลลาร์/ออนซ์
สัญญาพลาตินัมส่งมอบเดือนต.ค. ลดลง 50 เซนต์ หรือ 0.05% ปิดที่ 931.80 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 7.90 ดอลลาร์ หรือ 0.9% ปิดที่ 856.95 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักบางสกุล ในการซื้อขายที่ตลาดนิวยอร์กเมื่อคืนนี้ (25 ก.ค.) ขณะที่นักลงทุนจับตาการประชุมนโยบายการเงินของธนาคารกลางสหรัฐ (เฟด) ซึ่งเปิดฉากขึ้นเมื่อวานนี้และจะเสร็จสิ้นลงในวันนี้ตามเวลาสหรัฐ ท่ามกลางกระแสคาดการณ์ว่า คณะกรรมการกำหนดนโยบายการเงินของเฟดจะมีมติคงอัตราดอกเบี้ย ขณะที่สกุลเงินยูโรแข็งค่าขึ้น ภายหลังจาก Ifo ซึ่งเป็นสถาบันวิจัยเศรษฐกิจชั้นนำของเยอรมนีเปิดเผยว่า ดัชนีความเชื่อมั่นภาคธุรกิจของเยอรมนีพุ่งขึ้นสูงสุดเป็นประวัติการณ์ในเดือนก.ค.
ดอลลาร์แข็งค่าขึ้นเมื่อเทียบกับเยนที่ระดับ 111.82 เยน จากระดับ 111.12 เยน แข็งค่าขึ้นเมื่อเทียบกับฟรังก์สวิส ที่ระดับ  0.9513 ฟรังก์สวิส จากระดับ 0.9459 ฟรังก์สวิส และแข็งค่าขึ้นเมื่อเทียบกับดอลลาร์แคนาดา ที่ระดับ 1.2518 ดอลลาร์ จากระดับ 1.2510 ดอลลาร์แคนาดา
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1649 ดอลลาร์ จากระดับ 1.1641 ดอลลาร์ ในขณะที่ปอนด์ทรงตัวที่ระดับ 1.3034 ดอลลาร์ และดอลลาร์ออสเตรเลียแข็งค่าขึ้น ที่ระดับ 0.7936 ดอลลาร์ จากระดับ 0.7922 ดอลลาร์